«Folk bør ikke være bekymret for silikonbryst-skader, men hjerneskader»
- Jeg burde ikke si dette, men helt ærlig så forstår jeg det. Proffboksing er på mange måter umenneskelig, og jeg har sett så mange skader, sier St. John til VG. Den spreke 45-åringen stilte Tett på nett i går og fikk mange spørsmål fra VGs lesere. Blant annet fikk hun spørsmål om hun hadde silikonbryster. - Jeg er helt naturlig, var det kontante svaret fra den tidligere Playboy-modellen. Hun har tidligere sittet i et utvalg for å følge opp kvinnebokseres helse, og i den forbindelse jobbet St. John for å sørge for at kvinneboksere med brystimplantater ikke skulle risikere skader. - Selv bokser jeg med plastbeskyttelse, og det er også beskyttende for de som har silikon i brystene, forklarer den amerikanske bokseren med over 60 proffkamper på merittlisten. - Folk bør ikke være bekymret for silikonbryst-skader hos proffboksere, men for hjerneskader. Det som er farlig er å bli få slag mot hodet og hjernen hver eneste dag, sier hun. - Hele målet med boksingen er å slå motstanderen bevisstløs og publikum elsker det. Vi lever i et samfunn der de vil se noen bli slått ut, og de bryr seg ikke om vedkommende dør i bokseringen, sier St. John. - Bør forbys i USA St. John er fullstendig klar over at proffboksing er forbudt i Norge - noe det har vært siden 1981. Til tross for flere politiske debatter, så har ikke forbudet blitt opphevet. Derfor må Cecilia Brækhus og andre norske proffboksere til utlandet for å utøve sin idrett. - Jeg hater å måtte si det, for jeg er proffbokser og det har gjort så mye bra for meg. Men jeg kan forstå det - det er en voldelig og umenneskelig sport. Når du entrer den ringen så må du være villig til å ta livet av den andre personen. - Mener du proffboksing bør være forbudt i USA også? - Jeg har vært med så lenge og sett så mye skade, så hvis det var opp til meg så ville ikke profesjonell boksing være lovlig. I kveld bokser Mia St. John om de tre VM-beltene til Brækhus i Nord Arena i Frederikshavn. PS! Kveldens stevne går direkte på Viasat 4 og Viaplay. Lett tungvekterne Tim-Robin Lihaug og Simen Smaadal skal også bokse. De møter henholdsvis svenske Oscar Dahlin (seks knockoutseirer på seks proffkamper) og danske Kristoffer Storm. Sendingen starter kl. 18.30.
Mia St. John (45) bokser mot Cecilia Brækhus (31) i kveld, men hevder hun er motstander av proffboksing og skjønner forbudet i Norge.